Neuvoston päätös, tehty 14 päivänä joulukuuta 2000, väliaikaisen oikeudellisen yhteistyöyksikön perustamisesta



Virallinen lehti nro L 324 , 21/12/2000 s. 0002 - 0003



Neuvoston päätös, tehty 14 päivänä joulukuuta 2000, väliaikaisen oikeudellisen yhteistyöyksikön perustamisesta (2000/799/YOS) EUROOPAN UNIONIN NEUVOSTO, joka ottaa huomioon Euroopan unionista tehdyn sopimuksen ja erityisesti sen 31 artiklan ja 34 artiklan 2 kohdan c alakohdan, ottaa huomioon Saksan liittotasavallan aloitteen sekä Portugalin tasavallan, Ranskan tasavallan, Belgian kuningaskunnan ja Ruotsin kuningaskunnan aloitteen(1), ottaa huomioon Euroopan parlamentin lausunnon(2), sekä katsoo seuraavaa: (1) Perussopimuksen 29 ja 31 artiklan mukaan muun muassa järjestäytyneen rikollisuuden torjunnasta vastaavat toimivaltaiset viranomaiset ovat tiiviimmässä yhteistyössä Euroopan unionissa. Jäsenvaltioiden välisen oikeudellisen yhteistyön tehostaminen edellyttää, että unionissa hyväksytään viipymättä rakenteellisia toimenpiteitä, joiden tarkoituksena on helpottaa useiden jäsenvaltioiden alueelle ulottuvien, vakavaan ja erityisesti vakavaan järjestäytyneeseen rikollisuuteen liittyvien tutkinta- ja syytetoimien yhteensovittamista ja erityisesti perustaa väliaikainen oikeudellinen yhteistyöyksikkö. (2) Neuvosto on hyväksynyt yhteisen toiminnan 98/428/YOS 29 päivältä kesäkuuta 1998 Euroopan oikeudellisen verkoston perustamisesta(3). (3) Tampereella 15 ja 16 päivänä lokakuuta 1999 pidetyn Eurooppa-neuvoston päätelmissä ja erityisesti niiden 46 kohdassa asetetaan tavoitteeksi perustaa ennen vuoden 2001 päättymistä vakavan järjestäytyneen rikollisuuden torjunnan tehostamiseksi Eurojust-yksikkö, jossa on syyttäjiä, tuomareita tai vastaavaa toimivaltaa käyttäviä poliiseja. (4) Kyseisen väliaikaisen yksikön olisi kokoonnuttava neuvoston toimintarakenteiden puitteissa, koska sen toiminnasta saatavista kokemuksista voisi olla hyötyä laadittaessa säädöstä, jolla Eurojust-yksikkö perustetaan. (5) Tämän väliaikaisen yksikön toiminnasta saatavista kokemuksista voisi olla hyötyä laadittaessa säädöstä, jolla Eurojust-yksikkö perustetaan, ON PÄÄTTÄNYT SEURAAVAA: 1 artikla Perustetaan kokoonpano, jota kutsutaan "väliaikaiseksi oikeudelliseksi yhteistyöyksiköksi", joka sijaitsee Brysselissä ja joka käyttää siellä kokoontuessaan neuvoston toimintarakenteita. 2 artikla 1. Väliaikaisen yksikön tavoitteena on: a) edistää kansallisten toimivaltaisten viranomaisten välistä yhteistyötä vakavaan ja erityisesti vakavaan järjestäytyneeseen rikollisuuteen liittyvissä tutkinta- ja syytetoimissa, jotka koskevat kahta tai useampaa jäsenvaltiota; b) osana toimintaansa edistää ja parantaa tutkinta- ja syytetoimien yhteensovittamista jäsenvaltioiden välillä ottaen huomioon kaikki kansallisten toimivaltaisten viranomaisten esittämät pyynnöt ja kaikki tiedot, joita perussopimusten nojalla annettujen säännösten mukaisesti toimivaltaiset elimet antavat. 2. Väliaikainen yksikkö tarjoaa asiantuntemustaan jäsenvaltiolle ja neuvostolle tarvittaessa, jotta Eurojust-yksikön perustamissäädös saataisiin neuvotelluksi ja hyväksytyksi neuvostossa. 3 artikla 1. Kukin jäsenvaltio sijoittaa 1 artiklassa tarkoitettuun kokoonpanoon syyttäjän, tuomarin tai vastaavaa toimivaltaa käyttävän poliisin, joka voi huolehtia 2 artiklassa tarkoitettujen tavoitteiden ja tämän artiklan 2 kohdassa tarkoitettujen tehtävien täyttämisen edellyttämästä yhteystoiminnasta. Nämä jäsenet voivat tehtäviensä hoidon niin vaatiessa järjestää käyntejä johonkin jäsenvaltioon, jonka viranomaiset suorittavat joitakin tiettyjä tutkinta- tai syytetoimia, ja kokoontua tarvittaessa jossain muualla. 2. Väliaikaisen yksikön jäsenet myötävaikuttavat kunkin jäsenvaltion kansallisen lainsäädännön puitteissa, yhdessä kaikkien perussopimusten nojalla annettujen säännösten mukaisesti toimivaltaisten elinten kanssa ja niiden toimivallan mukaisesti, että toimivaltaisten kansallisten viranomaisten oikeudellinen yhteistyö yhteensovitetaan hyvin ja että sitä helpotetaan vakavaan ja erityisesti vakavaan järjestäytyneeseen rikollisuuteen liittyvissä tutkinta- ja syytetoimissa silloin kun ne koskevat kahta tai useampaa jäsenvaltiota. Yhteensovittamisella voitaisiin erityisesti myötävaikuttaa tutkinta- ja syytetoimien aloittamiseen ja niiden suorittamiseen liittyvien ratkaisujen tutkimista. Väliaikaisen yksikön jäsenten olisi mahdollisuuksien mukaan avustettava yhteisten tutkintaryhmien yhteensovittamisessa ja johtamisessa. 4 artikla Komissio osallistuu täysimääräisesti väliaikaisen yksikön työskentelyyn perussopimuksen 36 artiklan 2 kohdan mukaisesti. 5 artikla Tämä päätös tulee voimaan päivänä, jona se tehdään. Tämän päätöksen soveltaminen päättyy päivänä, jona Eurojust-yksikön perustamissäädös, joka on hyväksyttävä ennen vuoden 2001 päättymistä, tulee voimaan. Tehty Brysselissä 14 päivänä joulukuuta 2000. Neuvoston puolesta Puheenjohtaja D. Gillot (1) EYVL C 243, 24.8.2000, s. 21. (2) Euroopan parlamentin lausunto, annettu 14. marraskuuta 2000 (ei vielä julkaistu virallisessa lehdessä). (3) EYVL L 191, 7.7.1998, s. 4.